पीएम मोदी ने ब्रिटिश प्रधानमंत्री सुनक से की बात, भारत विरोधी तत्वों के खिलाफ कड़ी कार्रवाई करने को कहा
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  प्रवर्तन निदेशालय यानी ED ने बुधवार को ब्रिटिश ब्रॉडकास्टिंग कंपनी (BBC) इंडिया के खिलाफ फॉरेन एक्सचेंज मैनेजमेंट एक्ट (FEMA) के तहत फॉरेन एक्सचेंज के नियमों के उल्लंघन के मामले में केस दर्ज
प्रधानमंत्री नरेंद्र मोदी ने गुरुवार को अपने ब्रिटिश प्रधानमंत्री ऋषि सुनक के साथ टेलीफोन पर बातचीत की। बातचीत में उन्होंने ब्रिटेन में भारतीय राजनयिक प्रतिष्ठानों की सुरक्षा का मुद्दा उठाया और भारत विरोधी तत्वों के खिलाफ कड़ी कार्रवाई करने को कहा। अधिकारियों ने बताया कि मोदी ने भारत में वांटेड आर्थिक अपराधियों की वापसी के बारे में भी बात की।
आज की अन्य बड़ी खबरें...
शरद पवार कांग्रेस नेता राहुल गांधी से मिले, खड़गे के आवास पर हुई मुलाकात
एनसीपी नेता शरद पवार ने गुरुवार को कांग्रेस नेता राहुल गांधी और पार्टी अध्यक्ष मल्लिकार्जुन खड़गे से मुलाकात की। ये बैठक खड़गे के दिल्ली स्थित आवास पर हुई। इससे पहले राहुल बुधवार को नीतीश कुमार से मिले थे।
UGC ने जारी किया नेट का रिजल्ट
नेशनल टेस्टिंग एजेंसी, एनटीए ने 13 अप्रैल, 2023 को आधिकारिक वेबसाइट, ugcnet.nta.nic.in पर UGC नेट परिणाम 2023 जारी किया है। यूजीसी नेट परीक्षा 2023 के लिए दिसंबर 2022 साइकिल के लिए उपस्थित होने वाले उम्मीदवार अब अपना परिणाम डाउनलोड कर सकते हैं। रिजल्ट डाउनलोड करने के लिए उम्मीदवारों को अपना एप्लीकेशन नंबर, डेट ऑफ बर्थ और सिक्योरिटी पिन डालना होगा। UGC नेट परीक्षा 2023 का आयोजन 21 फरवरी, 2023 से 10 मार्च, 2023 तक हुई थी।
नई दिल्ली स्टेशन पर विशेष ट्रेन के चार खाली डिब्बे पटरी से उतरे, कोई घायल नहीं
नई दिल्ली-कटरा विशेष ट्रेन के चार खाली डिब्बे गुरुवार को नई दिल्ली स्टेशन में प्रवेश करते समय पटरी से उतर गए। यह घटना शाम करीब छह बजे हुई और इसमें कोई घायल नहीं हुआ। घटना के कारण नई दिल्ली रेलवे स्टेशन पर कुछ ट्रेनों की आवाजाही कुछ देर के लिए प्रतिबंधित रही।
फिजी में भूकंप, 4.3 रही तीव्रता 
फिजी में​​​​​​​ गुरुवार को भूकंप का झटका आया। यूनाइटेड स्टेट्स जियोलॉजिकल सर्वे (यूएसजीएस) ने बताया कि रिक्टर पैमाने पर भूकंप की तीव्रता 4.3 आंकी गई। ​​​​​​​फिजी दक्षिण प्रशांत का एक देश है। यह 300 से अधिक द्वीपों का एक द्वीपसमूह है। भूकंप का केंद्र ​​​​​​ 393.7 किलोमीटर की गहराई में आया। अभी तक किसी के हताहत होने की सूचना नहीं है
जम्मू-कश्मीर के पुंछ जिले में घर ढहा, 30 से अधिक महिलाएं घायल
जम्मू-कश्मीर के पुंछ जिले में एक घर ढह जाने से गुरुवार को 30 से अधिक महिलाएं घायल हो गईं। अधिकारियों ने बताया कि घटना पुंछ जिले के खनेतर गांव में दोपहर को हुई। सभी घायल महिलाओं को अस्पताल पहुंचा दिया गया है। घटना के कारणों की जांच की जा रही है। सूचना मिलते ही पुलिस और आसपास के लोग महिलाओं की मदद करने पहुंच गए थे।
गोवा पुलिस ने अरविंद केजरीवाल से 27 अप्रैल को पेश होने को कहा
गोवा पुलिस ने दिल्ली के मुख्यमंत्री अरविंद केजरीवाल को 27 अप्रैल को पेश होने के लिए कहा है। उन्हें प्रॉपर्टी डीफेसमेंट मामले में पेश होने के लिए कहा गया है।
मुसलमानों के लिए 4% ओबीसी आरक्षण खत्म करने पर सुप्रीम कोर्ट ने कर्नाटक सरकार को नोटिस जारी किया
सुप्रीम कोर्ट ने मुसलमानों के लिए 4% ओबीसी आरक्षण खत्म करने के कर्नाटक सरकार के फैसले के खिलाफ लगाई गई याचिका पर सुनवाई की। कोर्ट ने कर्नाटक सरकार को नोटिस जारी किया है। CM बसवराज बोम्मई के नेतृत्व वाली सरकार ने मुसलमानों के लिए चार फीसदी आरक्षण को खत्म कर दो नई कैटेगरी की घोषणा की थी।कोर्ट ने मामले में सुनवाई की अगली तारीख 18 अप्रैल तय की है।
ऑल इंडिया मुस्लिम पर्सनल लॉ बोर्ड के अध्यक्ष मौलाना राबे हसनी नदवी का निधन, काफी समय से बीमार थे
ऑल इंडिया मुस्लिम पर्सनल लॉ बोर्ड के अध्यक्ष मौलाना राबे हसनी नदवी का गुरुवार को लखनऊ में निधन हो गया है। वे 93 साल के थे और लंबे समय से बीमार थे। उन्हें बीते दिनों इलाज के लिए रायबरेली से लखनऊ लाया गया था। गुरुवार को उन्होंने डालीगंज इलाके के नदवा मदरसा में आखिरी आखिरी सांस ली ।
अमित शाह ने जम्मू-कश्मीर में सुरक्षा स्थिति को लेकर दिल्ली में समीक्षा बैठक की
केंद्रीय गृह मंत्री अमित शाह ने बुधवार को जम्मू-कश्मीर में सुरक्षा स्थिति को लेकर दिल्ली नॉर्थ ब्लॉक में हाई लेवल समीक्षा बैठक की। इस दौरान NSA अजीत डोभाल, जम्मू-कश्मीर LG मनोज सिन्हा, गृह सचिव अजय भल्ला, DGP जम्मू-कश्मीर दिलबाग सिंह और केंद्रीय सशस्त्र पुलिस बल के वरिष्ठ अधिकारी शामिल हुए।
बिहार में 5 बदमाशों ने PNB में फायरिंग की, 2 गार्ड को गोली मारकर 12 लाख लूटे; एक गार्ड की मौत
बिहार के सारण के सोनपुर में 5 बदमाशों ने पंजाब नेशनल बैंक में लूट की। बदमाशों ने होमगार्ड के 2 जवानों को गोली मार दी। इनमें से एक की मौत हो गई है। उसे सिर में गोली लगी है। दूसरे को सीने पर गोली लगी। उसे गंभीर हालत में पटना के PMCH रेफर कर दिया गया है। लूटी गई रकम फिलहाल 12 लाख बताई जा रही है। पूरी खबर यहां पढ़ें...
ठग सुकेश चंद्रशेखर के वॉट्सएप चैट पर ‌BRS की के कविता बोलीं- मुझे नहीं पता वह कौन है
जेल में बंद ठग सुकेश चंद्रशेखर के कथित वॉट्सएप चैट पर ‌BRS की विधानपरिषद सदस्य (MLC) और CM की बेटी के कविता ने गुरुवार को एक बयान किया। इसमें उन्होंने कहा, मैं सुकेश चंद्रशेखर से परिचित नहीं हूं। मुझे यह भी नहीं पता कि वह कौन है।
बोर्डिंग पास की अदला-बदली करने के आरोप में श्रीलंकाई और जर्मन नागरिक गिरफ्तार
मुंबई पुलिस ने बोर्डिंग पास की अदला बदली करने के आरोप में एक श्रीलंकाई नागरिक और एक जर्मन नागरिक को गिरफ्तार किया है। इन्होंने लंदन और काठमांडू की यात्रा के लिए मुंबई एयरपोर्ट पर अपने का बोर्डिंग पास बदल लिए थे। घटना सोमवार को मुंबई के छत्रपति शिवाजी महाराज इंटरनेशनल एयरपोर्ट पर हुई। 22 साल के श्रीलंकाई नागरिक और 36 साल के जर्मन नागरिक ने एयरपोर्ट के शौचालय में अपने बोर्डिंग पास आपस में बदल लिए थे।
मामला तब सामने आया जब एयरलाइन कंपनी के अटेंडेंट ने देखा कि श्रीलंकाई नागरिक क पासपोर्ट पर लगी डिपार्चर स्टेंप फर्जी है। पासपोर्ट पर डिपार्चर स्टैंप नंबर भी उसके बोर्डिंग पास पर स्टैंप नंबर से अलग था। श्रीलंकाई नागरिक लंदन पहुंच गया था। उसे गुरुवार को भारत डिपोर्ट किया गया। जर्मन नागरिक को भी गिरफ्तार कर लिया गया। ये दोनों मुंबई की एक होटल में ठहरे थे। वहीं इनकी पहचान हुई थी।
सुप्रीम कोर्ट ने निसिथ प्रमाणिक के काफिले पर हमले की CBI जांच कराने का कलकत्ता हाईकोर्ट का आदेश खारिज किया
केंद्रीय गृह राज्य मंत्री निसिथ प्रमाणिक के काफिले पर पश्चिम बंगाल के कूचबिहार जिले में गुरुवार को हमला हुआ था। इस हमले में कलकत्ता हाईकोर्ट ने CBI जांच कराने का आदेश दिया था, जिसे सुप्रीम कोर्ट ने खारिज कर दिया है।
BBC इंडिया पर ED ने FEMA के उल्लंघन का केस दर्ज किया, जांच शुरू
प्रवर्तन निदेशालय यानी ED ने बुधवार को ब्रिटिश ब्रॉडकास्टिंग कंपनी (BBC) इंडिया के खिलाफ फॉरेन एक्सचेंज मैनेजमेंट एक्ट (FEMA) के तहत फॉरेन एक्सचेंज के नियमों के उल्लंघन के मामले में केस दर्ज किया है। इससे पहले फरवरी में, आयकर विभाग ने नई दिल्ली, मुंबई में BBC के परिसरों में सर्वे किया था। टैक्स डिपार्टमेंट की कार्रवाई इंटरनेशनल टैक्सेशन और ट्रांसफर प्राइसिंग अनियमितताओं के आरोपों को लेकर की गई थी। पूरी खबर यहां पढ़ें...
केंद्र ने 18 फार्मा कंपनियों का लाइसेंस रद्द किया, नकली दवाएं बनाने का आरोप
ड्रग्स कंट्रोलर जनरल ऑफ इंडिया (DGCI) ने नकली दवाएं बनाने के आरोप में 18 फार्मा कंपनियों का लाइसेंस रद्द कर दिया है। DGCI ने 20 राज्यों में 76 फार्मा कंपनियों का इंस्पेक्शन किया था। इसमें 70 कंपनियां हिमचाल प्रदेश की, 45 कंपनियां उत्तराखंड की और 23 कंपनियां मध्य प्रदेश की थीं। जिन कंपनियों का लाइसेंस रद्द हुआ उनमें से ज्यादातर उत्तराखंड और हिमाचल प्रदेश की हैं।
सावरकर के पोते ने राहुल गांधी के खिलाफ पुणे में मानहानि का मामला दर्ज कराया
कांग्रेस नेता राहुल गांधी पर विनायक दामोदर सावरकर के पोते ने पुणे में आपराधिक मानहानि का केस दर्ज कराया है। सावरकर के पोते सात्यिकी सावरकर ने ANI से बातचीत में कहा कि बस अब बहुत हो गया। राहुल गांधी पिछले महीने इंग्लैंड गए थे। वहां उन्होंने एक कार्यक्रम में कहा कि वीर सावरकर ने अपनी एक किताब में लिखा है कि उन्होंने अपने 5-6 दोस्तों के साथ एक मुसलमान को पीटा और उस झगड़े का लुत्फ उठाया। यह सावरकर का अपमान है। पूरी खबर यहां पढ़ें...
देश में 8 महीने बाद डेली कोरोना केस 10 हजार के पार, AIIMS की स्टाफ के लिए एडवाइजरी
देश में बीते 24 घंटे में कोरोना के 10,158 नए केस सामने आए हैं। इससे पहले 10 हजार से ज्यादा केस 24 अगस्त को आए थे। इसके साथ ही देश में एक्टिव केस 44,998 हो गए हैं। इससे पहले 10 सितंबर को देश में 45,365 लोगों का इलाज चल रहा था। वहीं, दिल्ली AIIMS ने अपने स्टाफ के लिए एडवाइजरी जारी की है। कोरोना के बढ़ते मामलों को देखते हुए स्टाफ के लिए मास्क पहनना अनिवार्य कर दिया गया है। पूरी खबर यहां पढ़ें...
पंजाब के होशियारपुर में श्रद्धालुओं को बेकाबू ट्रक ने रौंदा; 7 लोगों की मौत, 15 घायल
पंजाब में होशियारपुर के उपमंडल गढ़शंकर में गुरुवार को बड़ा हादसा हो गया। श्री गुरु रविदास जी की तपोस्थली खुरालगढ़ साहिब में बैसाखी के अवसर पर माथा टेकने जा रही संगत पर बेकाबू ट्रक जा चढ़ा। इस हादसे में मौके पर ही 7 लोगों के मारे जाने की सूचना है, जबकि 15 से ज्यादा लोग हादसे में घायल हुए हैं।
घायलों को लोगों की मदद से सिविल अस्पताल गढ़शंकर पहुंचाया गया है। संगत सुबह-सुबह पैदल ही खुरालगढ़ जा रही थी। इस बीच खुरालगढ़ की तरफ ही जा रहा एक ट्रक अचानक अनियंत्रित हो गया और उसने श्रद्धालुओं को कुचल डाला। हादसे के बाद मौके पर अफरा-तफरी का माहौल बन गया। पूरी खबर यहां पढ़ें...
अमेरिकी बास्केटबॉल खिलाड़ी जॉर्डन के जूते 18 करोड़ में नीलाम 
अमेरिकी दिग्गज बास्केटबॉल खिलाड़ी माइकल जॉर्डन के जूतों की रिकॉर्ड 18 करोड़ रुपए में नीलामी हुई। जॉर्डन ने ये जूते 1998 की NBA चैंपियनशिप के फाइनल में पहने थे। इन जूतों ने सितंबर 2021 में नीलाम 12 करोड़ रुपए के अपने ही रिकॉर्ड को तोड़ा है।
दिल्ली में अब FIR में उर्दू और फारसी शब्द नहीं आएंगे
दिल्ली पुलिस अब FIR दर्ज करते समय सरल भाषा का इस्तेमाल करेगी। फारसी और उर्दू शब्दों का इस्तेमाल नहीं किया जाएगा। इन शब्दों का इस्तेमाल करने की वजह से पीड़ितों को FIR या अन्य सरकारी कागज पढ़ने में काफी दिक्कतों का सामना करना पड़ता पड़ता था, लेकिन अब ऐसा नहीं होगा। पुलिस की कागजी कार्रवाई में सरल भाषा का प्रयोग करने के लिए पुलिस आयुक्त संजय अरोड़ा ने दिशा निर्देश जारी किए हैं।
1947 से पहले अंग्रेजी शासन के दौरान पुलिस, अदालत और राजस्व महकमे में जो भी कामकाज होता था, उसमें हिंदी की बजाय उर्दू या फारसी के शब्दों की संख्या ज्यादा रहती थी। FIR में हिंदी या अंग्रेजी के शब्दों का ही इस्तेमाल होगा। दिल्ली हाईकोर्ट के आदेश पर दिल्ली पुलिस में ये नया नियम लागू किया जा रहा है।
जम्मू-कश्मीर के शोपियां में एनकाउंटर, पुलिस और सुरक्षा बल मौके पर मौजूद
जम्मू-कश्मीर के शोपियां के चकुरा इलाके में एनकाउंटर शुरू हुआ है। कश्मीर जोन पुलिस ने बताया कि पुलिस और सुरक्षा मौके पर मौजूद हैं। फिलहाल पूरी जानकारी सामने नहीं आई है।